Էմինե Ջապարովա

Էմինե  Այրովնա Ջապարովա (նաև՝ Էմինե Ջեպպար, ղրիմի թաթարերեն՝ EmineAyarqızı Ceppar, ), ուկրաինացի ղրիմի թաթար քաղաքական և պետական գործիչ, լրագրող, Ուկրաինայի արտաքին գործերի նախարարի առաջին տեղակալ։

Կրթություն 
Գերազանցությամբ ավարտել է Կիևի Տարաս Շևչենկոյի անվան ազգային համալսարանի միջազգային հարաբերությունների ինստիտուտի միջազգային հարաբերությունների բաժինը (2000-2006)՝ ստանալով քաղաքագետ-միջազգայնագետի և անգլերենի թարգմանչի դիպլոմներ։ 2005 թվականին մասնակցել է ԱՄՆ Պետդեպարտամենտի «International Visitor Leadership Program» և «Երիտասարդական այլընտրանք» ծրագրերին, ստաժավորում է անցել Ուկրաինայի Գերագույն ռադայի նախագահի առաջին տեղակալի քարտուղարությունում։ 2008 թվականին մասնակցել է Նիդեռլանդների Քլինգենդալ քաղաքի Միջազգային հարաբերությունների ինստիտուտի դիվանագետների վերապատրաստման ծրագրին։

Կենսագրություն  
2002-2003 թվականներին հասարակական հիմունքներով աշխատել է Ուկրաինայի առաջին փոխվարչապետի հումանիտար հարցերով ծառայությունում, որպես ազգային փոքրամասնությունների հարցերով օգնական։ 2008 թվականի մարտից մինչև 2010 թվականի հունվարն աշխատել է Ուկրաինայի արտաքին գործերի նախարարության մշակութային և հումանիտար համագործակցության վարչության սոցիալական և հումանիտար հարցերի բաժնում  որպես երրորդ քարտուղար։ 2011 թվականից սկսել է զբաղվել լրագրությամբ։ Մինչև 2014 թվականն աշխատել է որպես հաղորդավար և հաղորդումների հեղինակ Ղրիմի թաթարական ATP հեռուստաալիքում։ 2014 թվականի փետրվարից Ազատություն ռադիոկայանի լրագրող է։

2015 թվականի հոկտեմբերից մինչև 2016 թվականի ապրիլը եղել է Ղրիմի տեղեկատվական քաղաքականության գծով Ուկրաինայի տեղեկատվական քաղաքականության նախարարի խորհրդական։ 2016 թվականի ապրիլի 20-ին նշանակվել է Ուկրաինայի տեղեկատվական քաղաքականության նախարարի առաջին տեղակալ։ 2019 թվականի սեպտեմբերի 3-ին նա հրաժարականի դիմում է ներկայացրել։ 

2019 թվականի խորհրդարանական ընտրություններում եղել է Ժողովրդական պատգամավորության  թեկնածու «Գրոյսմանի ուկրաինական ռազմավարություն» կուսակցությունից, ցուցակի  4-րդ համարը։

2020 թվականի մայիսի 18-ից Ուկրաինայի արտաքին գործերի նախարար Դմիտրի Կուլեբայի առաջին տեղակալն է, ՅՈՒՆԵՍԿՕ-ի գործերով Ուկրաինայի ազգային հանձնաժողովի նախագահը։

2021 թվականի օգոստոսի 24-ին Ջապարովային շնորհվել է երկրորդ դասի արտակարգ և լիազոր դեսպանորդի դիվանագիտական աստիճան։

Ծանոթագրություններ

Արտաքին հղումներ 
 Первый заместитель Министра // Джапарова Эмине Айяровна
 Эмине Джапарова: «Украинское образование для крымчан — залог возвращения Крыма» 
 Эмине Джапарова: «Восстановление исторических топонимов в Крыму — возвращение памяти о крымских татарах»

Ուկրաինացի դիվանագետներ
Կիևի համալսարանի շրջանավարտներ
Ուկրաինացի լրագրողներ
Ուկրաինացի խմբագիրներ
Ուկրաինայի քաղաքական գործիչներ
Պետական գործիչներ